C 383/1

MNENJE KOMISIJE

z dne 10. novembra 2020

o načrtu za odlaganje radioaktivnih odpadkov iz površinskega odlagališča Dessel v Belgiji

(Besedilo v francoskem in nizozemskem jeziku je edino verodostojno)

(2020/C 383/01)

Spodnja ocena je izvedena v skladu z določbami Pogodbe Euratom brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznosti, ki izhajajo iz nje in sekundarne zakonodaje (1).

Evropska komisija je 18. decembra 2019 v skladu s členom 37 Pogodbe Euratom od belgijske vlade prejela splošne podatke v zvezi z načrtom za odlaganje radioaktivnih odpadkov (2) iz površinskega odlagališča Dessel.

Na podlagi teh podatkov in dodatnih informacij, ki jih je Komisija zahtevala 4. februarja 2020, belgijski organi pa so jih predložili 4. avgusta 2020, ter po posvetovanju s skupino strokovnjakov je Komisija oblikovala naslednje mnenje:

1. Razdalja med odlagališčem in najbližjo točko v drugi državi članici, v tem primeru na Nizozemskem, je 11 km.

2. V obratovalnem obdobju odlagališča: — bodo radioaktivni odpadki shranjeni v odlagališču brez namena, da bi se od tam odstranili, — odlagališče ne bo imelo dovoljenja za izpuste plinastih in tekočih radioaktivnih snovi. Pod običajnimi pogoji obratovanja na odlagališču ne bo prišlo do izpustov plinastih ali tekočih radioaktivnih snovi, — v primeru nenačrtovanih izpustov radioaktivnih snovi, ki bi bili posledica nesreč take vrste in razsežnosti, kot je navedeno v splošnih podatkih, doze, ki bi jim lahko bilo izpostavljeno prebivalstvo druge države članice, ne bi dosegle ravni, ki bi bila ob upoštevanju referenčnih nivojev iz temeljnih varnostnih standardov (Direktiva 2013/59/Euratom (3)) pomembna z zdravstvenega vidika.

3. Po koncu obratovalnega obdobja odlagališča: ukrepi, predvideni za dokončno zaprtje odlagališča, kakor so opisani v splošnih podatkih, zagotavljajo, da bodo zaključki iz točke 2 veljavni dolgoročno.

Komisija zato meni, da izvajanje načrta za odlaganje radioaktivnih odpadkov v kateri koli obliki iz površinskega odlagališča Dessel v Belgiji, tako med običajnim obratovanjem in po končnem zaprtju kot tudi v primeru nesreč, ki bi bile take vrste in razsežnosti, kot je navedeno v splošnih podatkih, ne bo povzročilo radioaktivne kontaminacije vode, prsti ali ozračja druge države članice, ki bi bila pomembna z zdravstvenega vidika, ob upoštevanju določb temeljnih varnostnih standardov (Direktiva 2013/59/Euratom).

V Bruslju, 10. novembra 2020 Za Komisijo Kadri SIMSON Članica Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem bi Komisija rada opozorila na določbe Direktive 2011/92/EU o presoji vplivov nekaterih javnih in zasebnih projektov na okolje, kakor je bila spremenjena z Direktivo 2014/52/EU; na Direktivo 2001/42/ES o presoji vplivov nekaterih načrtov in programov na okolje, Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst ter na Direktivo 2000/60/ES o določitvi okvira za ukrepe Skupnosti na področju vodne politike.

(2) Odlaganje radioaktivnih odpadkov v smislu točke 1 Priporočila Komisije 2010/635/Euratom z dne 11. oktobra 2010 o uporabi člena 37 Pogodbe Euratom (UL L 279, 23.10.2010, str. 36).

(3) Direktiva Sveta 2013/59/Euratom z dne 5. decembra 2013 o določitvi temeljnih varnostnih standardov za varstvo pred nevarnostmi zaradi ionizirajočega sevanja (UL L 13, 17.1.2014, str. 1).